KIRJALLINEN KYSYMYS E-1288/02 esittäjä(t): Laura González Álvarez (GUE/NGL) komissiolle. Parque de los Alcornocalesiin (Cádiz, Espanja) sijoitettavan sotilasalueen ympäristövaikutukset.



Virallinen lehti nro 277 E , 14/11/2002 s. 0125 - 0126



KIRJALLINEN KYSYMYS E-1288/02 esittäjä(t): Laura González Álvarez (GUE/NGL) komissiolle (7. toukokuuta 2002) Aihe: Parque de los Alcornocalesiin (Cádiz, Espanja) sijoitettavan sotilasalueen ympäristövaikutukset Llanos del Juncalin pilvimetsä, joka sijaitsee Alcornocalesin (Cádizin maakunta, Espanja) luonnonpuistossa ja joka kuuluu Natura 2000 -verkostoon, on ainutlaatuinen kostea vuoristoekosysteemi Välimeren alueella Euroopassa. Tässä metsässä on runsaasti vehreitä kasvillisuusvyöhykkeitä, jotka koostuvat pääasiassa mm. maurilaisista tammista, kesätammista, valkopyökeistä ja Välimeren alppiruusuista. Tämän suojelualueen käyttö on lisääntynyt viime vuosina sinne sijoitettujen infrastruktuurien myötä, mikä on aiheuttanut vakavia seurauksia ja uhkia alueen luonnonvaraiselle elinympäristölle. Puolustusministeriön hanke, joka koskee radiosignaalien seuranta-aseman perustamista Llanos del Juncalin pilvimetsään, on nostattanut Cádizin maakunnan asukasyhdistysten, kansalaisjärjestöjen sekä poliittisten puolueiden keskuudessa laajaa vastustusta. Tämän elinympäristön ainutlaatuinen kasvillisuus on niin harvinaista ja monipuolista, että alueella vierailu kuuluu kahden eurooppalaisen yliopiston, Sevillan yliopiston luonnontieteellinen tiedekunnan ja Cambridgen vastaavan tiedekunnan ohjelmaan. Ensimmäinen alueella tehtävä toimenpide kohdistuisi edellä mainittuun metsään: suurin osa puista kaadettaisiin. Tuomitsemme hankkeen, joka voisi rikkoa EU:n ympäristönsuojelua koskevaa lainsäädäntöä. Mihin toimiin komissio aikoo ryhtyä taatakseen seuraavien direktiivien täytäntöönpanon: - 85/337/ETY(1) tiettyjen hankkeiden ympäristövaikutusten arvioinnista; - 79/409/ETY(2) luonnonvaraisten lintujen suojelusta; - 92/43/ETY(3) luontotyyppien sekä luonnonvaraisen eläimistön ja kasviston suojelusta? (1) EYVL L 175, 5.7.1985, s. 40. (2) EYVL L 103, 25.4.1979, s. 1. (3) EYVL L 206, 22.7.1992, s. 7. Margot Wallströmin komission puolesta antamayhteinen vastauskirjallisiin kysymyksiin E-1001/02 ja E-1288/02 (29. toukokuuta 2002) Parlamentin jäsenen mainitsemat seikat ovat komission jäsenen tiedossa. Komissio on pyytänyt tietoja kysymyksessä mainitun keskuksen rakentamisesta voidakseen perehtyä kanteluun (viitenumero 2000/4315), joka koskee Los Alcornocalesin luonnonpuiston alueella sijaitsevalle lintujen erityissuojelualueelle suunniteltua infrastruktuurien rakentamishanketta. Espanjan viranomaiset ovat vastanneet, että hanke liittyy kansalliseen puolustukseen. Muista keskuksen sijoitusvaihtoehdoista on luovuttu, koska muut ratkaisut olisivat saattaneet heikentää elektromagneettisten aaltojen paikantamis- ja analysointijärjestelmän toimivuutta. Lisäksi Espanjan viranomaiset toteavat vastauksessaan, että keskukseen suunnitellun tien rakentamisesta on luovuttu, koska se olisi saattanut lisätä liikennettä alueella. Perussopimusten valvojana komissio toteuttaa tarvittavat toimenpiteet sen varmistamiseksi, että esimerkkitapauksessa noudatetaan yhteisön lainsäädäntöä.